als_Latn dik_Latn sag_Latn
Kosova më shumë tregti me Serbinë se me Shqipërinë
Marrëdhëniet e acaruara me Kosovës dhe Serbinë nuk po ndikojnë në uljen e eksportit të produkteve serbe drejtë Prishtinës.
Si duket ekonomia nuk njeh nacionalizëm, apo bëhet fjalë për mungesë të vetëdijes të qytetarëve kosovar.
Sipas statistikave të fundit përqindja më e madhe e importit ishte nga Serbia me 14 për qind, ndërsa çuditërisht nga Shqipëria janë importuar vetëm 6 për qind të produkteve.
Lidhur me këtë fakt, drejtoresha e doganave të Shqipërisë, Elisa Spiropali gjatë një forumi ekonomik në Prishtinë u shpreh e habitur.
“Ne i themi njëri-tjetrit vëllezëri, por kur vjen puna për tregti, preferojmë Serbinë dhe jo vendet tona. Kjo është për të ardhur keq, ndaj dhe duhet të punojmë më shumë për t’i hequr barrierat dhe mentalitetin që ekziston mes nesh”, ka thënë ajo.
Ajo tha se, duhet të punohet më shumë në eliminim e mangësive dhe barrierave gjatë bashkëpunimit tregtar Shqipëri-Kosovë.
“Tregu i përbashkët Shqipëri-Kosovë nuk është i vogël është i konsiderueshëm, dhe ne duhet të fillojmë të shohim mundësitë e zhvillimit të përbashkët dhe hapjes së këtyre tregjeve dhe integrimit. E dyta çështja e patriotizmit
folklorik apo siç thuhet ndryshe se liria mjafton. Nuk mjafton liria, ne dëgjojmë për vëllazëri, bashkëpunim; mirësi etj etj, por duhet të dëgjojmë më shumë për marrëveshje konkrete; thithje të investimeve të huaja; dhe kthimin e dy shteteve të paktën që përfaqësojnë një komb në kompetitiv, në rajon edhe më gjerë”, deklaroi Spiropali.
Sipas saj bilansi tregtar mes dy vendeve është shqetësues, për faktin se vetëm 1.1 për qind e importeve që vijnë në Shqipëri janë nga Kosova.
“Tregjet tona janë shumë afër fizikisht, por janë shumë larg sa i përket barrierave. Në të gjitha takimet që unë kam bërë me biznese të Shqipërisë dhe të Kosovës e thonë të gjithë me zë të lartë apo me zë të ulët, është shumë më e lehtë për sa i përket barrierave për të bërë tregti me Serbinë se sa me Shqipërinë. Kjo vjen për shumë arsye, duke hequr barrierat artificiale, procedurale e me radhë mendoj se është çështje mentaliteti, nuk kanë besim reciprok përtej kësaj vëllazërie të shpallur”, theksoi ajo.
Ndërkaë, lidhur me këtë temë, analisti Muhamer Pajaziti thotë për IBNA se, Shqiptarët e Shqipërisë dhe Kosovës ka kohë që bashkëpunojnë në fushën e kulturës, pak a shumë në arsim, dhe në fusha tjera, mirëpo sikur mungon bashkëpunimi në dimensioni ekonomik.
Sipas tij, krijimi i një hapësire të përbashkët ekonomike, apo i një tregu të përbashkët me heqjen e të gjitha barrierave fizike, teknike dhe fiskale do të mundësonte që mallrat, shërbimet, kapitali si dhe personat të mund të lëvizin lirishtë sikur brenda një shteti të vetëm.
“Pra heqja e barrierave do të zgjeronte mundësitë, eksperiencat dhe horizontet e njerëzve, ndërsa gjithashtu do të mundësonte që të mos bllokohen më mallrat për shkak të rregullave dokumentacioneve dhe procedurave të panevojshme dhe nga tatimet për mallrat e importuara. Tregu i përbashkët do të ishte një mundësi e mirë për konsumatorin shqiptar në të dyja anët e kufirit, për të zgjedhur mallra me kualitet më të lart në një treg më të madh prej 6 apo 7 milionë banorëve, ndërsa kompanitë që do të plasonin mallin e tyre në të dy shtetet, do të rrisin veprimtarinë, numrin e të punësuarve si dhe të ardhurat”, shprehet ai.
Edhe pse janë investuar miliarda euro në infrastrukturë, bashkëpunimi ekonomik ndërmjet dy shteteve shqiptare Kosovë-Shqipëri, ende nuk ka një nivel të kënaqshëm. Qe të dy vendet nuk është se bashkëpunojnë shumë në nivelin ekonomik dhe në kohë kur bashkëpunimi ekonomik do të duhej të zhvillohet, aty ka ngecje.
Gjatë këtij muaji kryeministri i Kosovës Isa Mustafa së bashku me kryeministrin shqiptar kanë përuruar në pikëkalimin doganor në Vermicë terminalin e ri doganor në mes të dy vendeve.
Mustafa ka theksuar se bashkëpunimi ekonomik mes dy vendeve është shprehje e lidhjes tonë dhe shprehje e mosekzistimit të kufijve në mes të Kosovës dhe Shqipërisë.
“Bashkëpunimi ynë ekonomik, i përcjellë edhe me bashkëpunimin në fusha tjera, do të jetë shprehje e lidhjes tonë, shprehje e mosekzistimit të kufijve në mes të Kosovës dhe Shqipërisë, dhe shprehje e synimeve tona për t’u integruar në Bashkimin Evropian dhe të gjitha interesat tona të përbashkëta t’i arrijmë si pjesë e familjes së madhe evropiane”.
Kryeministri Edi Rama nga ana e tij, ka thënë se prej sot Kosova dhe Shqiperia do të kenë një zyrë doganore në Vermicë dhe kjo sipas tij shënon fundin e procedurave dhe kostove të dyfishta.
Mirëpo analistët thonë se në mes këtyre dy shteteve është krijuar një ngërç ekonomik. Ata theksojnë më tepër duhet të punohet në substancë se sa në formë./Ibna/
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn